CELEX: 52020PC0439
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στη Ρουμανία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 439 final
            2020/0211(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στη Ρουμανία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Ρουμανία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις ρουμανικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που πραγματοποιήθηκαν για την αντιμετώπιση της πανδημίας της νόσου COVID-19 και συνδέονται άμεσα με συστήματα μειωμένου ωραρίου εργασίας και παρόμοια μέτρα, καθώς και μέτρα που αφορούν την υγεία, τα οποία θέσπισε η Ρουμανία. Συγκεκριμένα, πρόκειται για τα εξής:
            
            
               (1)αποζημίωση σε μισθωτούς που απασχολούνται από εργοδότες που μειώνουν ή προσωρινά διακόπτουν τη δραστηριότητά τους λόγω των επιπτώσεων της έξαρσης της νόσου COVID-19. Η αποζημίωση ανέρχεται κατ’ ανώτατο όριο σε 75 % του βασικού μισθού τους (αλλά δεν υπερβαίνει το 75 % του μέσου ακαθάριστου μισθού στην οικονομία) κατά τη διάρκεια της κατάστασης έκτακτης ανάγκης.
            
            
               (2)αποζημίωση για άτομα των οποίων η σύμβαση εργασίας αναστάλθηκε για τουλάχιστον 15 ημέρες κατά τη διάρκεια της κατάστασης έκτακτης ανάγκης ή συναγερμού, υπό την προϋπόθεση διατήρησης της εργασιακής σχέσης τους έως την 31η Δεκεμβρίου 2020. Η αποζημίωση ανέρχεται σε 41,5 % του ακαθάριστου βασικού μισθού τους (αλλά δεν υπερβαίνει το 41,5 % του μέσου ακαθάριστου μισθού στην οικονομία). 
            
            
               (3)σύστημα μειωμένου ωραρίου εργασίας, στο πλαίσιο του οποίου, σε περίπτωση προσωρινής μείωσης της δραστηριότητας λόγω της κατάστασης έκτακτης ανάγκης ή συναγερμού, ο εργοδότης έχει τη δυνατότητα να μειώσει έως 50 % το ωράριο εργασίας των μισθωτών. Κατά την περίοδο μείωσης του ωραρίου εργασίας, οι μισθωτοί θα λαμβάνουν αποζημίωση που ανέρχεται στο 75 % της διαφοράς μεταξύ του ακαθάριστου μισθού για κανονικό ωράριο εργασίας και του πραγματικού μισθού τους.
            
            
               (4)δύο μέτρα για τους αυτοαπασχολουμένους και τους ασκούντες ελεύθερα επαγγέλματα: για τα άτομα που διέκοψαν πλήρως την εργασία τους λόγω των επιπτώσεων της έξαρσης της νόσου COVID-19, το κράτος παρέχει επίδομα που ανέρχεται σε 75 % του μέσου ακαθάριστου μισθού τους. Για τα άτομα που μείωσαν το ωράριο εργασίας τους, το κράτος παρέχει επίδομα έως 41,5 % του μέσου ακαθάριστου μισθού τους.
            
            
               (5)μέτρο που παρέχει αποζημίωση στήριξης η οποία ανέρχεται σε 35 % των οφειλόμενων αποδοχών ανά ημέρα εργασίας, για μέγιστο διάστημα 3 μηνών, για ημερομίσθιους εργαζομένους που διακόπτουν την εργασία τους ως αποτέλεσμα της αναστολής επιχειρηματικών δραστηριοτήτων λόγω των επιπτώσεων της έξαρσης της νόσου COVID-19.
            
            
               (6)επίδομα πρόσθετης εργασίας για το προσωπικό των ειδικών δομών του εθνικού ινστιτούτου δημόσιας υγείας και των διευθύνσεων δημόσιας υγείας της χώρας και/ή της διεύθυνσης δημόσιας υγείας του Βουκουρεστίου που πραγματοποιούν τον συντονισμό και την υλοποίηση των μέτρων πρόληψης και περιορισμού εκδηλώσεων που κηρύσσονται καταστάσεις έκτακτης ανάγκης για τη δημόσια υγεία σε παγκόσμιο επίπεδο από τον ΠΟΥ λόγω των περιστατικών λοίμωξης από COVID-19. Αυτό το μέτρο παρέχει αποζημίωση που αντιστοιχεί σε 75 % του βασικού μισθού, για τις ώρες εργασίας εντός του κανονικού ωραρίου εργασίας, και σε 100 % του βασικού μισθού, για τις ώρες εργασίας κατά τα σαββατοκύριακα, τις επίσημες αργίες και άλλες ημέρες που δεν θεωρούνται εργάσιμες. 
            
            
               (7)αποζημίωση φροντίδας τέκνων για τους εργαζομένους στο εθνικό σύστημα άμυνας, σε σωφρονιστικά καταστήματα, μονάδες δημόσιας υγείας, και άλλες κατηγορίες που καθορίζονται σε υπουργικά διατάγματα. Η αποζημίωση χορηγείται υπό την προϋπόθεση ότι ο έτερος γονέας δεν επωφελείται από εναλλακτικά δικαιώματα που παρέχουν ημέρες αδείας σε γονείς για την επίβλεψη των παιδιών σε περίπτωση προσωρινής αναστολής της λειτουργίας των εκπαιδευτικών μονάδων. 
            
            
               (8)επίδομα για καταστάσεις ιδιαίτερου κινδύνου, το οποίο δεν υπερβαίνει το 30 % του μισθού, για ιατρικό προσωπικό που συμμετέχει στις ιατρικές ενέργειες για την καταπολέμηση της νόσου COVID-19.
            
            
               Η Ρουμανία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στη Ρουμανία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
         
         
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
         
         
            
               2020/0211 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στη Ρουμανία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 7 Αυγούστου 2020, η Ρουμανία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Ρουμανία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Ρουμανία αναμενόταν να έχει έλλειμμα γενικής κυβέρνησης και χρέος 9,2 % και 46,2 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Ρουμανίας προβλέπεται να μειωθεί κατά 6,0 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στη Ρουμανία. Αυτό οδήγησε σε αιφνίδια και σοβαρή αύξηση των δημόσιων δαπανών της Ρουμανίας όσον αφορά συστήματα μειωμένου ωραρίου εργασίας και παρόμοια μέτρα, καθώς και μέτρα που αφορούν την υγεία, όπως αναλύεται στις αιτιολογικές σκέψεις 4 έως 11. 
            
            
               (4)Στο «έκτακτο κυβερνητικό διάταγμα 30/2020»
                  2
               , όπως αναφέρεται στο αίτημα της Ρουμανίας της 7ης Αυγούστου 2020, προβλέπεται επίδομα για μισθωτούς που απασχολούνται από εργοδότες που μειώνουν ή προσωρινά διακόπτουν τη δραστηριότητά τους λόγω των επιπτώσεων της έξαρσης της νόσου COVID-19. Το επίδομα ανέρχεται κατ’ ανώτατο όριο σε 75 % του βασικού μισθού τους (αλλά δεν υπερβαίνει το 75 % του μέσου ακαθάριστου μισθού στην οικονομία) κατά τη διάρκεια της κατάστασης έκτακτης ανάγκης.
            
            
               (5)Με το «έκτακτο κυβερνητικό διάταγμα 92/2020»
                  3
               , όπως αναφέρεται στο αίτημα της Ρουμανίας της 7ης Αυγούστου 2020, θεσπίστηκε επίδομα για άτομα που η σύμβαση εργασίας τους αναστάλθηκε για τουλάχιστον 15 ημέρες κατά τη διάρκεια της κατάστασης έκτακτης ανάγκης ή συναγερμού, υπό την προϋπόθεση διατήρησης της εργασιακής σχέσης τους έως την 31η Δεκεμβρίου 2020. Το επίδομα ανέρχεται σε 41,5 % του ακαθάριστου βασικού μισθού τους (αλλά δεν υπερβαίνει το 41,5 % του μέσου ακαθάριστου μισθού στην οικονομία). 
            
            
               (6)Με το «έκτακτο κυβερνητικό διάταγμα 132/2020»
                  4
                θεσπίστηκε σύστημα μειωμένου ωραρίου εργασίας, στο πλαίσιο του οποίου, σε περίπτωση προσωρινής μείωσης της δραστηριότητας λόγω της κατάστασης έκτακτης ανάγκης ή συναγερμού, ο εργοδότης έχει τη δυνατότητα να μειώσει έως 50 % το ωράριο εργασίας των μισθωτών. Κατά την περίοδο μείωσης του ωραρίου εργασίας, οι μισθωτοί επωφελούνται από αποζημίωση που ανέρχεται σε 75 % της διαφοράς μεταξύ του ακαθάριστου μισθού για κανονικό ωράριο εργασίας και του πραγματικού μισθού τους.
            
            
               (7)Για τους αυτοαπασχολούμενους και τους ασκούντες ελεύθερα επαγγέλματα, θεσπίστηκαν δύο μέτρα. Για τα άτομα που διέκοψαν πλήρως την εργασία τους λόγω των επιπτώσεων της έξαρσης της νόσου COVID-19, το κράτος παρέχει επίδομα που ανέρχεται σε 75 % του μέσου ακαθάριστου μισθού τους
                  5
               . Για τα άτομα που μείωσαν το ωράριο εργασίας τους, το κράτος παρέχει επίδομα έως 41,5 % του μέσου ακαθάριστου μισθού τους.
            
            
               (8)Για τους ημερομίσθιους εργαζόμενους που διακόπτουν την εργασία τους ως αποτέλεσμα της αναστολής επιχειρηματικών δραστηριοτήτων λόγω των επιπτώσεων της έξαρσης της νόσου COVID-19, οι αρχές θέσπισαν μέτρο που παρέχει επίδομα στήριξης το οποίο ανέρχεται σε 35 % της οφειλόμενης αποζημίωσης ανά ημέρα εργασίας, για μέγιστο διάστημα 3 μηνών.
            
            
               (9)Στο «έκτακτο κυβερνητικό διάταγμα 11/2020»
                  6
               , όπως αναφέρεται στο αίτημα της Ρουμανίας της 7ης Αυγούστου 2020, προβλέπεται επίδομα πρόσθετης εργασίας για το προσωπικό των ειδικών δομών του εθνικού ινστιτούτου δημόσιας υγείας και των διευθύνσεων δημόσιας υγείας της χώρας και/ή της διεύθυνσης δημόσιας υγείας του Βουκουρεστίου που πραγματοποιούν τον συντονισμό και την υλοποίηση των μέτρων πρόληψης και περιορισμού εκδηλώσεων που κηρύσσονται κατάσταση έκτακτης ανάγκης για τη δημόσια υγεία σε διεθνές επίπεδο από τον ΠΟΥ λόγω των περιστατικών λοίμωξης από COVID-19. Αυτό το μέτρο παρέχει επίδομα που αντιστοιχεί σε 75 % του βασικού μισθού, για τις ώρες εργασίας εντός του κανονικού ωραρίου εργασίας, και σε 100 % του βασικού μισθού, για τις ώρες εργασίας κατά τα σαββατοκύριακα, τις επίσημες αργίες και άλλες ημέρες που δεν θεωρούνται εργάσιμες. Αυτό το μέτρο μπορεί να θεωρηθεί μέτρο που αφορά την υγεία, όπως αναφέρεται στον κανονισμό (ΕΕ) 2020/672.
            
            
               (10)Για τους εργαζόμενους στο εθνικό σύστημα άμυνας, σε σωφρονιστικά καταστήματα, μονάδες δημόσιας υγείας, και άλλες κατηγορίες που καθορίζονται σε υπουργικά διατάγματα, οι αρχές προέβλεψαν επίδομα φροντίδας τέκνων. Το επίδομα χορηγείται υπό την προϋπόθεση ότι ο έτερος γονέας δεν επωφελείται από εναλλακτικά δικαιώματα που παρέχουν ημέρες αδείας σε γονείς για την επίβλεψη των παιδιών σε περίπτωση προσωρινής αναστολής της λειτουργίας των εκπαιδευτικών μονάδων. Αυτό το μέτρο μπορεί να θεωρηθεί παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς παρέχει εισοδηματική στήριξη σε μισθωτούς, η οποία θα συμβάλει στην κάλυψη του κόστους φροντίδας παιδιών κατά τη διακοπή λειτουργίας των σχολείων και, ως εκ τούτου, θα βοηθήσει τους γονείς να συνεχίσουν να εργάζονται, με αποτέλεσμα να μην τίθεται σε κίνδυνο η εργασιακή σχέση. 
            
            
               (11)Τέλος, με τον «νόμο 56/2020»
                  7
               , όπως αναφέρεται στο αίτημα της Ρουμανίας της 7ης Αυγούστου 2020, θεσπίζεται επίδομα για καταστάσεις ιδιαίτερου κινδύνου, η οποία δεν υπερβαίνει το 30 % του μισθού, για ιατρικό προσωπικό που συμμετέχει στις ιατρικές ενέργειες για την καταπολέμηση της νόσου COVID-19.
            
         
         
            
               (12)Η Ρουμανία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ρουμανία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 4 370 779 006 EUR από την 1η Φεβρουαρίου 2020, λόγω της αύξησης των ποσών που σχετίζονται άμεσα με τα τεχνικά επιδόματα ανεργίας για μισθωτούς και άλλες κατηγορίες εργαζομένων, με επίδομα για την επαναφορά μισθωτών και άλλων κατηγοριών εργαζομένων, επικείμενο σύστημα μειωμένου ωραρίου εργασίας, επίδομα στήριξης σε ημερομίσθιους εργαζόμενους, και επίδομα φροντίδας τέκνων για συγκεκριμένο προσωπικό. Πρόκειται για αιφνίδια και σοβαρή αύξηση, δεδομένου ότι σχετίζεται με νέα μέτρα, τα οποία καλύπτουν σημαντικό ποσοστό των επιχειρήσεων και του εργατικού δυναμικού στη Ρουμανία. Η Ρουμανία σκοπεύει να καλύψει τη χρηματοδότηση 271 534 419 EUR του ποσού των αυξημένων δαπανών μέσω ενωσιακών κονδυλίων. 
            
            
               (13)Η Επιτροπή ζήτησε τη γνώμη της Ρουμανίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672.
            
            
               (14)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ρουμανία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (15)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (16)Η Ρουμανία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ρουμανία έχει εκτελέσει τις εν λόγω δαπάνες.
            
            
               (17)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ρουμανίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Ρουμανία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Ρουμανίας δάνειο ανώτατου ύψους 4 099 244 587 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Ρουμανίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Ρουμανία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               1. Η Ρουμανία μπορεί να χρηματοδοτήσει τα ακόλουθα μέτρα: 
            
            
               (1)το τεχνικό επίδομα ανεργίας σε μισθωτούς που απασχολούνται από εργοδότες που μειώνουν ή προσωρινά διακόπτουν τη δραστηριότητά τους, όπως προβλέπεται στο έκτακτο κυβερνητικό διάταγμα 30/2020, άρθρο 11·
            
            
               (2)το επίδομα που ισχύει για άτομα που η σύμβαση εργασίας τους αναστάλθηκε, όπως προβλέπεται στο έκτακτο κυβερνητικό διάταγμα 92/2020, άρθρο 1· 
            
         
         
            
               (3)το σύστημα μειωμένου ωραρίου εργασίας, όπως προβλέπεται στο έκτακτο κυβερνητικό διάταγμα 132/2020, άρθρο 1·
            
            
               (4)το επίδομα που είναι παρόμοιο με αυτό που αναφέρεται στο στοιχείο α) για άλλες κατηγορίες εργαζομένων, συμπεριλαμβανομένων των αυτοαπασχολούμενων και των ασκούντων ελεύθερα επαγγέλματα, όπως προβλέπεται στο έκτακτο κυβερνητικό διάταγμα 30/2020, άρθρο 15·
            
            
               (5)το επίδομα που προβλέπεται στον νόμο 6/2020 για τον κρατικό προϋπολογισμό κοινωνικής ασφάλισης του 2020 για άλλες κατηγορίες εργαζομένων (συμπεριλαμβανομένων των αυτοαπασχολούμενων και των ασκούντων ελεύθερα επαγγέλματα), όπως προβλέπεται στο έκτακτο κυβερνητικό διάταγμα 132/2020, άρθρο 3·
            
            
               (6)το επίδομα στήριξης σε ημερομίσθιους εργαζόμενους, όπως προβλέπεται στο έκτακτο κυβερνητικό διάταγμα 132/2020, άρθρο 4·
            
            
               (7)το επίδομα πρόσθετης εργασίας για το προσωπικό των ειδικών δομών του εθνικού ινστιτούτου δημόσιας υγείας και των διευθύνσεων δημόσιας υγείας της χώρας και/ή της διεύθυνσης δημόσιας υγείας του Βουκουρεστίου, όπως προβλέπεται στο έκτακτο κυβερνητικό διάταγμα 11/2020, άρθρο 8 παράγραφος 6·
            
            
               (8)το επίδομα φροντίδας τέκνων που χορηγείται στους εργαζόμενους στο εθνικό σύστημα άμυνας, σε σωφρονιστικά καταστήματα, μονάδες δημόσιας υγείας, και άλλες κατηγορίες που καθορίζονται σε υπουργικά διατάγματα, όπως προβλέπεται στο έκτακτο κυβερνητικό διάταγμα 30/2020, άρθρο 1 παράγραφος 6·
            
            
               (9)το επίδομα για καταστάσεις ιδιαίτερου κινδύνου που χορηγείται ως αναγνώριση της προσφοράς του ιατρικού προσωπικού, όπως προβλέπεται στον νόμο 56/2020, άρθρο 7.
            
            
               Άρθρο 4
            
            
               Η Ρουμανία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στη Ρουμανία.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Δημοσιεύθηκε στην Επίσημη Εφημερίδα της Ρουμανίας αριθ. 231 της 21ης Μαρτίου 2020.
               
               
                  
                     (3)
                  
                        Δημοσιεύθηκε στην Επίσημη Εφημερίδα της Ρουμανίας αριθ. 459 της 29ης Μαΐου 2020.
               
               
                  
                     (4)
                  
                        Δημοσιεύθηκε στην Επίσημη Εφημερίδα της Ρουμανίας αριθ. 720 της 10ης Αυγούστου 2020.
               
               
                  
                     (5)
                  
                        Όπως προβλέπεται στον νόμο 6/2020 για τον κρατικό προϋπολογισμό κοινωνικής ασφάλισης του 2020.
               
               
                  
                     (6)
                  
                        Δημοσιεύθηκε στην Επίσημη Εφημερίδα της Ρουμανίας αριθ. 102 της 11ης Φεβρουαρίου 2020.
               
               
                  
                     (7)
                  
                        Δημοσιεύθηκε στην Επίσημη Εφημερίδα της Ρουμανίας αριθ. 402 της 15ης Μαΐου 2020.